Paths of Glory
Paths of Glory () je američki crno-bijeli ratni film snimljen 1957. u režiji Stanleya Kubricka. Predstavlja adaptaciju istoimenog romana Humphreya Cobba, koji je, pak, bio inspiriran stvarnim događajima vezanim uz jedinice francuske vojske pod komandom generala Géraudom Réveilhacom na Zapadnom frontu u Prvom svjetskom ratu. Radnja filma se događa godine 1916. za vrijeme rovovskog rata i prikazuje kako ambiciozni general Mireau (čiji lik tumači George Macready) na sugestiju svog pretpostavljenog, generala Broularda (čiji lik tumači Adolphe Menjou), svoju diviziju šalje u samoubilački juriš na njemačke položaje preko ničije zemlje i koji je krvavo odbijen, a nakon čega preživjeli vojnici odbiju naređenje da ponovno izađu iz rovova. Protagonist filma, čiji lik tumači Kirk Douglas je pukovnik Dax, komandant pukovnije koja je izvela juriš, i koji bezuspješno pokušava spasiti živote trojice vojnika koji su za kaznu slučajno odabrani da im se sudi zbog navodnog kukavičluka.

Kubrick i njegov partner, producent James B. Harris, su film snimili nakon što je njihovo prethodno ostvarenje, niskobudžetni triler The Killing, izazvao velike pohvale i pažnju kritičara, ali i Dorea Scharyja, direktora studija MGM. Plan da se Paths of Glory snimi u produkciji MGM-a je propao, nakon što je Schary otpušten, ali je umjesto toga uskočio Douglas kome se scenario dopao, i čiji je pristanak za učešće u projektu osigurao financijsku podršku studija United Artists. Paths of Glory je imao relativno nizak budžet, ali dovoljan da ga Kubrick snimi na lokacijama u Bavarskoj, gdje je, između ostalog, u maloj ulozi pjevačice angažirao njemačku glumicu Christiane Harlan za koju će se sljedeće godine oženiti.

Paths of Glory je nakon premijere doživio niz pohvala od strane kritičara, ali je, za razliku od The Killing, uspio ostvariti i određen komercijalni uspjeh, a što je Kubricku omogućilo da ga nastave angažirati veliki studiji za sve skuplje i ambicioznije projekte koji će označiti nastavak njegove karijere. U Francuskoj, ali i nizu evropskih država, Paths of Glory je izazvao negativne reakcije, prije svega iz krugova koji su njegov pacifisitički i antimilitaristički sadržaj smatrali subverzivnim. Iako Francuska nikada nije formalno zabranila film, u njoj je njegovo prikazivanje dozvoljeno tek 1975. godine; u Španiji je prikazan tek 1986. godine, gotovo deceniju nakon Francove smrti.

David Simon, autor hvaljene TV-serije The Wire, je izjavio da mu je upravo Paths of Glory predstavljala inspiraciju, odnosno da je većinu najvažnijih likova i situacija modelirao prema Daxu, odnosno moralnim i profesionalnim dilemama u kojima se nalazi njegov lik.

Uloge
 Kirk Douglas ... Pukovnik Dax, komandant 701. pješadijske pukovnije
 Ralph Meeker ... Kaplar Philippe Paris, 701. pješadijska pukovnija
 Adolphe Menjou ... General major Georges Broulard, komandant korpusa
 George Macready ... Brigadni general Paul Mireau, komandant divizije
 Wayne Morris ... Pukovnik Roget, komandant satnije, 701. pješadijska pukovnija
 Richard Anderson ... Major Saint-Auban, Mireauov ađutant
 Joe Turkel ... Redov Pierre Arnaud, 701. pješadijska pukovnija (naveden kao Joseph Turkel)
 Christiane Kubrick ... Njemačka pjevačica (navedena kao Susanne Christian)
 Jerry Hausner ... Vlasnik kavane
 Peter Capell ... Predsjednik vojnog suda  (i narator)
 Emile Meyer ... Otac Duprée
 Bert Freed ... Viši narednik Boulanger, 701. pješadijska pukovnija
 Kem Dibbs ... Redov Lejeune, 701. pješadijska pukovnija
 Timothy Carey ... Redov Maurice Ferol, 701. pješadijska pukovnija
 Fred Bell ... Vojnik pod šokom
 John Stein ... Kapetan Rousseau, komandant artiljerijske baterije
 Harold Benedict ... Kapetan Nichols, artiljerijski oficir za vezu
 James B. Harris ... Vojnik u napadu (van špice)

Vidi još
Ljudi protiv

Izvori

Literatura

Vanjske veze

 
 
 
 
 Paths of Glory  at gonemovies.com (includes images)

Američki filmovi
Ratni filmovi
Dramski filmovi
Pravosudni filmovi
Filmovi o Prvom svjetskom ratu
Authority control 2